У Вікіпедыі ёсць артыкулы пра іншых асоб з прозвішчам Зянкевіч.

**Леў Аляксандравіч Зянке́віч** (руск.: Лев Александрович Зенкевич; 16 чэрвеня 1889 — 20 чэрвеня 1970) — савецкі вучоны ў галіне акіяналогіі і гідрабіялогіі, доктар біялагічных навук, прафесар, акадэмік Акадэміі навук СССР (1968).

Біяграфія
---------

Нарадзіўся ў горадзе Цароў Цароўскага павета Астраханскай губерні (зараз сяло ў Валгаградскай вобласці Расіі). Вучыўся ў Цвярской, потым у Арэнбургскай гімназіі. Паступіў на юрыдычны факультэт Маскоўскага ўніверсітэта, у 1911 годзе быў адлічаны за антыўрадавую дзейнасць і высланы ў Тулу, але скончыў яго экстэрнам у 1912 годзе і паступіў на фізіка-матэматычны факультэт. Універсітэт скончыў у 1916 годзе і быў пакінуты ў ім на кафедры заалогіі для падрыхтоўкі к прафесарскаму званню. У 1917—1925 гадах асістэнт, з 1925 года — прыват-дацэнт, з 1931 года — загадчык наноў утворанай кафедры заалогіі беспазваночных. У 1935 годзе абараніў дысертацыю на ступень доктара біялагічных навук і атрымаў званне прафесара. Адначасова за працай у Маскоўскім універсітэце, па запрашэнню ўзначальваў кафедру заалогіі беспазваночных Беларускага дзяржаўнага ўніверсітэта ў 1936—1947 гадах. З 1946 года з перапынкамі працаваў у Інстытуце акіяналогіі Акадэміі навук СССР, дзе ўзначальваў Лабараторыю бентасу.

Памёр Л. А. Зянкевіч 20 чэрвеня 1970 года. Пахаваны на Новадзявочых могілках у Маскве.

Навуковая і грамадская дзейнасць
--------------------------------

Аўтар навуковых прац па акіяналогіі і гідрабіялогіі. У шэраг навуковых інтарэсаў Л. А. Зянкевіча ўваходзілі пытанні марфалогіі, анатоміі, сістэматыкі і экалогіі водных арганізмаў, бяіцэналогіі і прадукцыйнасці марской фаўны і флоры, яе колькаснага размеркавання і біягеаграфіі, паходжання і старажытнасці глыбакаводнай фаўны, выкарыстання біялагічных і мінеральных рэсурсаў мораў і акіянаў. Шэраг прац прысвечаны развіццю ўяўлення аб біялагічнай структуры акіяна і аб акіянічных біяцэнозах і экасістэмах, прагнозам гаспадарчага выкарыстання і развіцця рыбнага промыслу ў батыяльнай зоне акіяна, марыкультуры і інш.

Прымаў удзел у стварэнні Косінскай біялагічнай станцыі Маскоўскага дзяржаўнага ўніверсітэта ў 1918—1919 гадах, будаўніцтве першага даследчага судна «Персей», Плывучага марскога інстытута з 1919 года (займаў пасаду намесніка яго дырэктара ў 1921—1932 гадах і загадваў гідрабіялагічнай лабараторыяй). Узначальваў экспедыцыі і прымаў удзел у іх на суднах «Персей», «Малыгін», «Віцязь», «Акадэмік Курчатаў». У 1949—1952 гадах узначальваў Комплексную акіянаграфічную экспедыцыю Інстытута акіяналогіі па даследаванню далёкаўсходніх мораў.

У час працы ў Беларускім дзяржаўным універсітэце пад кіраўніцтвам Л. А. Зянкевіча закладзены асновы комплекснага даследавання вадаёмаў на тэрыторыі БССР, падрыхтоўкі навуковых кадраў па гідрабіялогіі ў аспірантуры. У 1946 годзе па яго ініцыятыве была створана Нарачанская біялагічная станцыя.

У 1951—1970 гадах займаў пасаду старшыні Акіянаграфічнай камісіі пры Прэзідыуме Акадэміі навук СССР, у 1954—1970 гадах — прэзідэнт Усесаюзнага акіянаграфічнага таварыства, у 1950—1970 гадах — віцэ-прэзідэнт Маскоўскага таварыства даследчыкаў прыроды. З 1957 года займаў пасаду акадэміка-сакратара Аддзялення акіянаграфіі, фізікі атмасферы і геаграфіі Акадэміі навук СССР. У 1960—1970 гадах быў галоўным рэдактарам створанага па яго ініцыятыве часопіса «Акіяналогія». Таксама ўваходзіў у склад рэдакцыйных калегій шэрагу савецкіх і замежных навуковых часопісаў і навуковых выданняў. Займаў ў пасаду галоўнага рэдактара шматтомнага выдання «Жизнь животных» (1968—1971).

Сярод апублікаваных прац:

* География животных. — М. 1946. (у сааўтарстве)
* Фауна и биологическая продуктивность моря. Т, 1—2. — М.: Сов. наука, 1947—1951.
* Моря СССР, их фауна и флора. — М.: Учпедгиз, 1951.
* Исследования Мирового океана. — М.: Знание, 1961.
* Биология морей СССР. — М.: Изд-во АН СССР. 1963.
* Дары моря: 200 рецептов. — М.: Экономика, 1968.

Узнагароды і прэміі
-------------------

* 2 ордэны Леніна
* Ордэн Працоўнага Чырвонага Сцяга
* Медаль «За доблесную працу ў Вялікай Айчыннай вайне 1941—1945 гг.»
* Медаль «У памяць 800-годдзя Масквы»
* Сталінская прэмія 1951 года
* Ленінская прэмія 1965 года
* Прэмія II ступені імя М. В. Ламаносава Маскоўскага дзяржаўнага ўніверсітэта (1954)
* Залаты медаль імя Ф. П. Літке Геаграфічнага таварыства СССР (1956)
* Залаты медаль Альберта I Прынца Манакскага

Членства ў навуковых установах
------------------------------

* Правадзейны член Сербскай акадэміі навук і мастацтваў(1947),
* Правадзейны член Міжнароднай заалагічнай Акадэміі навук Індыі (1960),
* Ганаровы доктар Марсельскага ўніверсітэта (1960),
* Член савета Французскага акіянаграфічнага інстытута,
* Ганаровы член Брытанскай марской біялагічнай асацыяцыі.

Памяць
------

Мастацкі канверт Пошты СССР, прысвечаны Л. А. Зянкевічу
У гонар вучонага Пошта СССР у 1989 годзе выпусціла маркіраваны мастацкі канверт. Яго імем названы вал у Ціхім акіяне, адкрыты ў 1953 годзе ў час экспедыцыі на навукова-даследчым судне «Віцязь».

Зноскі
------

1. ↑  Зенкевич Лев Александрович // Большая советская энциклопедия: [в 30 т.] / под ред. А. М. Прохоров — 3-е изд. — М.: Советская энциклопедия, 1969. Праверана 27 верасня 2015.<a href='https://wikidata.org/wiki/Track:Q5061737'></a><a href='https://wikidata.org/wiki/Track:Q17378135'></a>
2. ↑  Большая советская энциклопедия: [в 30 т.] / под ред. А. М. Прохоров — 3-е изд. — М.: Советская энциклопедия, 1969.<a href='https://wikidata.org/wiki/Track:Q5061737'></a><a href='https://wikidata.org/wiki/Track:Q17378135'></a>
3. 1 2 3  Czech National Authority Database Праверана 7 лістапада 2022.<a href='https://wikidata.org/wiki/Track:Q13550863'></a>
4. 1 2  Энцыклапедыя прыроды Беларусі. У 5-і т. Т. 2. Гатня — Катынь / Рэдкал. І. П. Шамякін (гал. рэд.) і інш. — Мн.: БелСЭ імя Петруся Броўкі, 1983. — 522 с. — 10 000 экз.
5. 1 2  Зенкевич Лев Александрович (руск.) // Сайт біялагічнага факультэта БДУ
6. ↑  *Алехина Г. Н. Ушакова М. Г. Агапова Г. В.* Имена ученых и научных судов Института океанологии на карте Мирового океана // *Природа*. — 2016. — № 8. — С. 6—14. (руск.)

Літаратура
----------

* Зянкевіч Леў Аляксандравіч // Энцыклапедыя прыроды Беларусі. У 5-і т. Т. 2. Гатня — Катынь / Рэдкал. І. П. Шамякін (гал. рэд.) і інш. — Мн.: БелСЭ імя Петруся Броўкі, 1983. — 522 с. — 10 000 экз.

Спасылкі
--------

* Зенкевич Лев Александрович (руск.) // Сайт біялагічнага факультэта БДУ
* Зенкевич Лев Александрович (1889—1970) (руск.) // Інстытут акіяналогіі імя П. П. Шыршова Расійскай акадэміі навук
* Зенкевич Лев Александрович (1889—1970) Архівавана 25 лютага 2020. (руск.) // Навукова-даследчы заалагічны музей Маскоўскага дзяржаўнага ўніверсітэта
* Зенкевич Лев Александрович (руск.) // Усерасійскі навукова-даследчы інстытут рыбнай гаспадаркі і акіянаграфіі

|  |  |
| --- | --- |
| ⚙️   Слоўнікі і энцыклапедыі | Вялікая расійская (старая версія) · Вялікая расійская (навукова-адукацыйны партал) |
| 

| Нарматыўны кантроль |
| --- |
| GND: 12324675X · ISNI: 0000 0000 8223 5735 · LCCN: n85809128 · NKC: mub20191056724 · NTA: 290734002 · NUKAT: n97034680 · LIBRIS: 103586 · SUDOC: 095863990 · VIAF: 42741053 |

 |